BTSCให้แบงก์กรุงศรีค้ำ หุ้นกู้วงเงิน8.5พันล้าน
ฟิทช์แจกเครดิต AA ให้หุ้นกู้บริษัทระบบขนส่งมวลชนกรุงเทพ 4 ชุด มีธนาคารกรุงศรีอยุธยาประกัน
9 พ.ค. 2556

ฟิทช์แจกเครดิต AA ให้หุ้นกู้บริษัทระบบขนส่งมวลชนกรุงเทพ 4 ชุด มีธนาคารกรุงศรีอยุธยาประกัน
บริษัท ฟิทช์ เรทติ้งส์ (ประเทศไทย) จัดอันดับเครดิตภายในประเทศระยะยาว หุ้นกู้ค้ำประกันของบริษัท ระบบขนส่งมวลชนกรุงเทพ หรือ BTSC จำนวน 4 ชุด มูลค่ารวม 8,500 ล้านบาท ที่ระดับ “AA(tha)” แนวโน้มอันดับเครดิตมีเสถียรภาพ
ทั้งนี้ หุ้นกู้ 4 ชุดประกอบด้วย หุ้นกู้มูลค่า 2,100 ล้านบาท ครบกำหนดไถ่ถอนปี 2556 หุ้นกู้มูลค่า 3,600 ล้านบาท ครบปี 2557 หุ้นกู้ 1,500 ล้านบาท ครบปี 2558 และหุ้นกู้ 1,300 ล้านบาท ครบปี 2559 โดยหุ้นกู้ดังกล่าวได้รับการค้ำประกันโดยธนาคารกรุงศรีอยุธยา หรือ BAY ซึ่งได้รับการจัดอันดับเครดิตภายในประเทศระยะยาว ที่ AA แนวโน้มอันดับเครดิตมีเสถียรภาพ
การค้ำประกันจาก BAY อันดับเครดิตของหุ้นกู้สะท้อนถึงการค้ำประกันการชำระคืนเงินต้นและดอกเบี้ย โดยไม่มีเงื่อนไขและไม่สามารถเพิกถอนได้จาก BAY ดังนั้น อันดับเครดิตของหุ้นกู้จึงเท่ากับอันดับเครดิตของผู้ค้ำประกัน ส่วนปัจจัยที่อาจมีผลต่ออันดับเครดิตในอนาคต ขึ้นอยู่กับการปรับเพิ่ม หรือลดอันดับเครดิตของ BAY
BTSC เป็นผู้ให้บริการรถไฟฟ้า BTS หลังจากที่บริษัทได้ขายรายได้ค่าโดยสารสุทธิให้กับกองทุนโครงสร้างพื้นฐานระบบขนส่งมวลชนทางรางบีทีเอสโกรท ในเดือน เม.ย. 2556 รายได้หลักของบริษัทจะมาจากรายได้จากการให้บริการเดินรถและบำรุงรักษา ระบบรถไฟฟ้า โดยก่อนหน้านี้รายได้หลักมาจากรายได้จากค่าโดยสารรถไฟฟ้า BTS
นอกจากนี้ BTSC ยังมีรายได้จากการขายสื่อโฆษณาผ่านบริษัท วีจีไอ โกลบอล มีเดีย ซึ่งเป็นบริษัทลูกของบริษัท รายได้จากการให้เช่าพื้นทางพาณิชย์บนสถานีรถไฟฟ้า (ยกเว้นสถานีส่วนต่อขยาย) และดอกเบี้ยรับจากเงินฝาก บริษัทยังได้รับการว่าจ้างให้เป็นผู้ให้บริการเดินรถและบำรุงรักษา ระบบรถไฟฟ้าส่วนต่อขยาย และระบบรถโดยสารด่วนพิเศษ